b'\n_START_ARTICLE_\nRobert Sarah\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nRobert Sarah syntyi 15. kes\xc3\xa4kuuta 1945 Ourousin kyl\xc3\xa4ss\xc3\xa4, joka sijaitsee Guinean pohjois-osassa, l\xc3\xa4hell\xc3\xa4 Senegalin rajaa. H\xc3\xa4nen vanhempansa, Alexandre ja Claire, olivat coniaguis-nimiseen pieneen kansaan kuuluvia maanviljelij\xc3\xb6it\xc3\xa4, jotka olivat k\xc3\xa4\xc3\xa4ntyneet animismista katoliseen uskoon. H\xc3\xa4nen is\xc3\xa4ns\xc3\xa4 k\xc3\xa4\xc3\xa4ntyi Sarahin ollessa kaksivuotias, jolloin my\xc3\xb6s Sarah kastettiin 20. hein\xc3\xa4kuuta 1947. Sarahin mukaan h\xc3\xa4nen lapsuutensa oli onnellinen ja h\xc3\xa4nen perheens\xc3\xa4 eli uskonnollisesti hurskasta el\xc3\xa4m\xc3\xa4\xc3\xa4. 7-vuotiaana h\xc3\xa4n alkoi k\xc3\xa4yd\xc3\xa4 kyl\xc3\xa4ns\xc3\xa4 ranskalaista koulua, _NEWLINE_Sarahin p\xc3\xa4\xc3\xa4t\xc3\xb6kseen l\xc3\xa4hte\xc3\xa4 pappisseminaariin vaikutti suuresti yhden kyl\xc3\xa4n papeista kehotus ja kannustus, vaikka molemmat Sarahin vanhemmat pitiv\xc3\xa4t mahdottomana ajatusta siit\xc3\xa4, ett\xc3\xa4 tummaihoisesta voisi tulla pappi. 11-vuotiaana, perusopinnot suoritettuaan, h\xc3\xa4n l\xc3\xa4hti Bingervilleen pyh\xc3\xa4n Augustinuksen seminaariin._NEWLINE_Sarahin vihki papiksi Conakryn arkkihiippakuntaan Raymond-Maria Tchidimbo 20. hein\xc3\xa4kuuta 1969. H\xc3\xa4n sai 13. elokuuta 1979 nimityksen Conakryn arkkipiispaksi, ja piispaksi vihkiminen seurasi 8. joulukuuta. P\xc3\xa4\xc3\xa4konsekraattorina toimi Giovanni Benelli, jota avustivat Luc Auguste Sangar\xc3\xa9 ja Jean Pierre Marie Orchampt._NEWLINE_1. lokakuuta 2001 Sarah nimitettiin Kansojen evankelioimisen kongregaation sihteeriksi ja 7. lokakuuta 2010 paavillisen Cor Unum -neuvoston puheenjohtajaksi. H\xc3\xa4net ylennettiin kardinaaliksi 20. marraskuuta 2010 ja asetettiin San Giovanni Bosco in via Tuscolanan kardinaalidiakoniksi 30. tammikuuta 2011. 23. marraskuuta 2014 h\xc3\xa4nest\xc3\xa4 tehtiin Liturgian ja sakramenttij\xc3\xa4rjestyksen kongregaation prefekti.\n_START_SECTION_\nN\xc3\xa4kemykset\n_START_PARAGRAPH_\nSarah on ottanut voimakkaasti kantaa ajankohtaisiin kysymyksiin. Vuonna 2014 h\xc3\xa4n kritisoi sit\xc3\xa4, kuinka erilaiset median ryhmittym\xc3\xa4t painostavat katolista kirkkoa muuttamaan opetustaan, erityisesti homoseksuaalisuuden suhteen. Sarahin mukaan kirkko ei ole koskaan tuominnut homoseksuaaleja yksil\xc3\xb6in\xc3\xa4, mutta ett\xc3\xa4 homoseksuaalinen k\xc3\xa4yt\xc3\xb6s ja homoseksuaaliset liitot ovat vakavia seksuaalisuuden poikkeamia. Vuonna 2015 h\xc3\xa4n totesi, ett\xc3\xa4gender-ideologia, jonka edustajista h\xc3\xa4n mainitsee esimerkkein\xc3\xa4 Femenin, LGBT-lobbarit ja Planned Parenthoodin ja terroristij\xc3\xa4rjest\xc3\xb6 Isis sek\xc3\xa4 vastaavat kuten Al Qaeda ja Boko Haram ovat kaksi radikaaliliikett\xc3\xa4, jotka kumpikin uhkaavat perhett\xc3\xa4, ensimm\xc3\xa4inen avioerojen, samaa sukupuolta olevien avioliiton ja abortin kautta, j\xc3\xa4lkimm\xc3\xa4inen lapsiavioliittojen, polygamian ja naisten alistamisen kautta. H\xc3\xa4nen mukaansa l\xc3\xa4nsimaisen vapauden idolatria ja islamilainen fundamentalismi ovat "miltei kuin kaksi apokalyptista petoa" ja verrattavissa natsismiin ja kommunismiin._NEWLINE_Sarah vihittiin papiksi Ahmed S\xc3\xa9kou Tour\xc3\xa9n hallitessa diktaattorin ottein Guineaa. Sarah on johdonmukaisesti pit\xc3\xa4nyt esill\xc3\xa4 ihmisoikeuksia, mik\xc3\xa4 on tuonut h\xc3\xa4nelle Guinean muslimienemmist\xc3\xb6n kunnioituksen.'